TECHNINĖ SPECIFIKACIJA
1. Kaišiadorių rajono savivaldybės administracija (toliau - Užsakovas) numato įsigyti projekto „Kaišiadorių rajone esančių, valstybei nuosavybes teise priklausančių, blogos būklės melioracijos inžinerinių statinių rekonstravimas“ rekonstruojamų objektų rangos darbus (toliau – Darbai).
2. Objektai ir numatomų darbų apimtys:
2.1. Projekto įgyvendinimo vieta: Kaišiadorių rajonas, Kruonio, Mikalaučiškių, Paparčių, Žaslių, Varkalių, Darsūniškio kadastro vietovės, Darsūniškio, Avinėlių, Mankuviškių II, Ginteikiškių, Mikalaučiškių, Slajų, Paparčių, Krasnasiolkos, Pajautiškių, Dalinonių, Guronių, Vindžiuliškių, Žostautų, Dūdiškių kaimų teritorijos. 
2.2. Planuojama rekonstruoti: 20,20 km melioracijos griovių ir juose esančių statinių, sausinimo siurblinė – 1 vnt. ir vandens pralaidų – 21 vnt. (schemos pridedamos).
3. Statybos organizavimas:
3.1. Rangovas užtikrina, kad su Darbų atlikimo grafiku raštiškai būtų supažindinta ne mažiau kaip 70 proc. rekonstruojamų objektų ribose esančių žemės naudotojų.
3.2. Pasirašęs rangos darbų sutartį, Rangovas turi paskirti statybos darbų vadovą ir pradėti remonto darbus tik po to, kai suderina darbų atlikimo grafiką ir mechanizmų pravažiavimo schemas su Užsakovu, jį nustatyta tvarka viešina Kruonio, Nemaitonių, Žaslių, Paparčių seniūnijose ir iš Užsakovo (Statytojo) gauna nustatyta tvarka patvirtintą techninį darbo projektą. 
3.3. Vykdant darbus vadovautis Melioracijos techninio reglamento MTR 2.02.01:2006 „Melioracijos statiniai. Pagrindiniai reikalavimai“, MTR 1.12.01:2008 „Melioracijos statinių techninės priežiūros taisyklės“, MND-29 „Plastmasinis drenažas ir jo įrenginiai“, MND-19 „Pagrindiniai griovių ir drenažo įrenginiai“, „Lietuvos Respublikos Melioracijos įstatymas“, kitais galiojančiais norminiais aktais bei 2009 m. lapkričio 18 d. Lietuvos Respublikos žemės ūkio ministro įsakymu Nr. 3D-883 patvirtintomis Melioracijos darbus vykdančių subjektų ir melioruotos žemės naudotojų interesų suderinimo taisyklėmis. 
3.4. Visos naudojamos medžiagos ir gaminiai turi būti geros kokybės, tinkamos numatytai paskirčiai ir turėti įgaliotos institucijos patvirtinimą, kad buvo pagaminti pagal atitinkamą Europos arba Lietuvos standartą.
3.5. Rekonstrukcijos darbai turi būti atliekami pagal techninį darbo projektą. Projektinių sprendinių, medžiagų, gaminių ir įrengimų pakeitimas po Sutarties pasirašymo galimas tik gavus raštišką statybos techninės priežiūros vadovo, Užsakovo (Statytojo) sutikimą. Rangovas turi pateikti statybos techninės priežiūros vadovui tvirtinti visus brėžinius, kuriuos reikia koreguoti dėl tokio pakeitimo.
3.6. Rekonstruojamų statinių kokybę įvertina ir užtikrina statybos techninės priežiūros vadovas, instrumentaliai tikrindamas melioracijos statinių kokybės parametrus ir leistinus nukrypimus, vadovaujantis normatyviniais dokumentais.
3.7. Atliekant Darbus, Rangovas privalo laikytis visų galiojančių įstatymų ir taisyklių bei atsižvelgti į visas priemones, užtikrinant aplinkosauginių reikalavimų laikymąsi.
3.8. Rangovas turi registruoti visus atliekamus Darbus Statybos darbų žurnale ir parengti išpildomuosius brėžinius. Rangovas iki darbų atlikimo termino pabaigos turės pateikti Užsakovui įgyvendinto Projekto kadastro vietovių Mel_DR 10LT duomenų rinkinį su planinėje medžiagoje M1:10000 apibrėžtomis suremontuotų griovių atkarpomis bei melioracijos statinių vietomis *shp formatu įrašytose kompiuterinėse laikmenose (2 vnt.). Už kontrolinės išpildomosios nuotraukos atlikimą ir tikslumą atsakingas Rangovas.

3.9. Rangovas prieš pateikdamas pasiūlymą gali apžiūrėti objektus, įvertinti techniniame darbo projekte numatytus sprendinius. Visi darbai, užtikrinantys reikiamą objektų funkcinę paskirtį, privalo būti numatyti pasiūlymo kainoje. Papildomos lėšos dėl nenumatytų išlaidų nebus skiriamos.
3.10. Darbų metu surinktos atliekos (pvz.: naudotos padangos) privalo būti tinkamai sandėliuojamos (ne griovio ar sureguliuotos upės apsaugos juostoje) ir išvežamos į sutvarkymo vietas arba perduodamos atliekų tvarkytojui. Užsakovui privaloma pateikti atliekų tvarkytojo pažymą. Atsiradus kitų rūšių atliekų, jas perduoti tų rūšių atliekų surinkėjams ir perdirbėjams, arba išvežti į tam skirtus sąvartynus. 

4. Nuostolius, atsiradusius dėl netinkamo Darbų vykdymo, tretiesiems asmenims (su rekonstruojamais Objektais besiribojančių žemės sklypų žemės naudotojams) savo lėšomis atlygina Rangovas.
5. Reikalavimai elektroniniam statybos darbų žurnalui (ESDŽ):
5.1. Iki statybos darbų pradžios Rangovas savo lėšomis privalo įsigyti ir parengti darbui elektroninio statybos darbų žurnalo (toliau – ESDŽ) sistemą, atitinkančią statybos techninį reglamento STR 1.06.01:2016 „Statybos darbai. Statinio statybos priežiūra“, patvirtinto Lietuvos Respublikos aplinkos ministro 2016 m. gruodžio 2 d. įsakymu Nr. V1-848 nuostatas. Naudojama sistema privalo užtikrinti asmenų identifikavimą kvalifikuotu elektroniniu parašu bei duomenų vientisumą, atsekamumą ir saugumą. 
5.2. Rangovas privalo užtikrinti nuolatinį ir tinkamą ESDŽ pildymą per visą statybos laikotarpį, vadovaujantis galiojančių teisės aktų reikalavimais, fiksuojant faktinę darbų eigą, faktinius atliktų darbų kiekius bei užtikrinant, kad visi statybos dalyvių įrašai būtų patvirtinti kvalifikuotu elektroniniu parašu.
5.3.Rangovas privalo suteikti nemokamą prieigą prie ESDŽ visiems statybos dalyviams, turintiems teisę žurnale daryti įrašus ir (ar) juos peržiūrėti. Užsakovui ir jo įgaliotiems atstovams suteikiamos visos statytojo teisės, įskaitant prieigos valdymo, duomenų peržiūros bei kontrolės funkcijas. Esant būtinybei, Rangovas privalo supažindinti šiuos asmenis su sistemos funkcijomis bei pravesti mokymus.
5.4. Rangovas privalo užtikrinti, kad pasirinktos ESDŽ sistemos paslaugų teikimo sąlygos garantuotų nepertraukiamą ESDŽ sistemos veikimą, taip pat nepertraukiamą tiesioginę Užsakovo prieigą prie žurnalo duomenų bei ESDŽ duomenų išsaugojimą visą statybos laikotarpį, nepriklausomai nuo Rangovo veiklos vykdymo ar jo teisinio statuso (įskaitant bankrotą, veiklos sustabdymą ar sutartinių santykių nutrūkimą). 
5.5. Visi ESDŽ sukaupti duomenys yra Užsakovo nuosavybė, todėl užbaigus darbus ar nutraukus sutartį, Rangovas privalo neatlygintinai perduoti Užsakovui visą žurnalo informaciją bei archyvinę versiją tinkamu elektroniniu formatu.

